Муратово тулбе
Војислав Илић 

У дољи Косова равног, у жару пламене битке,
Где Мурат положи главу и паде од сабље бритке,
          Сад мир мртвачки влада.

Ту данас варварин Черкез усамљен пољаном блуди,
И једнолику песму извија из снажних груди
          Гонећи мршава стада.

Пусто почива Тулбе и над њим орлови круже,
А ветар пољаном душе и густе лелуја руже,
Споменик прошлости бурне, столећа минулих давно,
Осамљен сведочи тако за дело божански славно.

Мир вам јуначки преци, што самрт примисте часно!
Мир вам на пољу смрти, где месец трепери јасно
          И ноћ дубока влада;

Где данас варварин Черкез усамљен пољаном блуди,
И једнолику песму извија из снажних груди
          Гонећи мршава стада.

друга половина 1893.

Извори 

 ''Војислав Илић: Лирско песништво, страна 251, Вук Караџић, Београд.

Војислав Илић